Alazanis
Alazanis (gruz. ალაზანი), Ganychas (azer. Qanıx) – upė Gruzijoje ir Azerbaidžane; Kuros kairysis intakas. Prasideda pietiniuose Didžiojo Kaukazo šlaituose, sutekėjus keliems nedideliems upeliams. Teka į pietus, nuo Achmetos pasuka į pietryčius ir teka Alazanio Agričajaus slėniu. Toliau teka Gruzijos-Azerbaidžano siena, pasuka į pietus ir įteka į Kuros upės Mingečauro tvenkinį. Naudojama drėkinimui. Upės šlaituose išsidriekę vynuogynai. Pavasarį patvinsta. Yra kelios nedidelės hidroelektrinės.